คลังรับมือตราสารหนี้ผันผวน
คลังเกาะติดตลาดตราสารหนี้ หลังปีนี้ผันผวนหนัก ระมัดระวังก่อหนี้ใหม่ ส่วนพอร์ตหนี้เก่ายันไม่กระทบ
21 ม.ค. 2560

คลังเกาะติดตลาดตราสารหนี้ หลังปีนี้ผันผวนหนัก ระมัดระวังก่อหนี้ใหม่ ส่วนพอร์ตหนี้เก่ายันไม่กระทบ
นายธีรัชย์ อัตนวานิช ที่ปรึกษาด้านตลาดตราสารหนี้ สำนักงานบริหารหนี้สาธารณะ (สบน.) เปิดเผยว่า ยอมรับว่าตลาดตราสารหนี้ขณะนี้มีความผันผวนค่อนข้างสูง และเป็นภาระหนักกับ สบน.ในการกู้เงินให้รัฐบาล ที่จะต้องดูแลการก่อหนี้ใหม่อย่างระมัดระวังและติดตามภาวะตลาดอย่างใกล้ชิด ต้องมีการใช้เครื่องมือดูแลการก่อหนี้ที่หลากหลายมากขึ้น
ทั้งนี้ การก่อหนี้ใหม่ของรัฐบาลในปี 2560 ที่สำคัญ คือ การก่อหนี้เพื่อชดเชยการขาดดุลงบประมาณ 2560 ที่เดิมมี 3.9 แสนล้านบาท และจากการตั้งงบประมาณเพิ่มกลางปีอีก 1.6 แสนล้านบาท รวมเป็น 5.5 แสนล้านบาท ซึ่งถือเป็นจำนวนเงินกู้ที่สูง โดยจะกู้ตามความต้องการใช้เงินจริง เพื่อไม่ให้เป็นภาระต้นทุนในการกู้
นายธีรัชย์ กล่าวว่า ตลาดการเงินของไทยมีความผันผวนมาตลอดทั้งปี 2559 ที่ผ่านมา เนื่องจากมีหลายเหตุการณ์ที่เข้ามา เช่น การขึ้นอัตราดอกเบี้ยของธนาคารกลางสหรัฐ ที่จะมีการปรับเพิ่มต่อเนื่องถึงปีนี้ การเลือกตั้งใหม่ในสหรัฐที่ยังไม่ชัดเจนในนโยบายและมาตรการดูแลเศรษฐกิจ ทำให้เกิดเงินทุนไหลเข้าออกจากประเทศอย่างรวดเร็วในปีที่ผ่านมารวมถึงในปีนี้  อย่างไรก็ตาม ตลาดตราสารหนี้ของไทยในปีที่ผ่านมายังขยายตัวได้ดี 7% มีมูลค่ารวม 10.58 ล้านล้านบาท โดยมีการระดมทุนใหม่ 7 แสนล้านบาท มีทั้งนักลงทุนรายเดิมคือ รัฐบาล รัฐวิสาหกิจ และนักลงทุนรายใหม่คือเอกชน ที่มีการระดมทุนโดยการออกตราสารหนี้มากขึ้น
นายธีรัชย์ กล่าวว่า แม้ว่าตลาดการเงินของโลกและไทยในปีนี้จะมีความผันผวนมากขึ้น แต่ไม่กระทบกับพอร์ตการบริหารหนี้ของประเทศที่ขณะนี้มี 5.94 ล้านล้านบาท หรือ 42.39% ของผลิตภัณฑ์มวลรวมในประเทศ (จีดีพี) ไม่ว่าจะเป็นผลกระทบด้านดอกเบี้ยที่มีน้อยมาก เนื่องจากมีเงินกู้เพียง 10% ที่เป็นอัตราดอกเบี้ยลอยตัว ขณะที่ด้านอัตราแลกเปลี่ยนก็ไม่น่ากังวล เพราะมีหนี้ต่างประเทศเพียง 5.7% โดยต้นทุนเฉลี่ยการกู้เงินของประเทศอยู่ที่ 3.7%    สำหรับหนี้สาธารณะล่าสุดเดือน พ.ย. 2559 อยู่ที่ 5.94 ล้านล้านบาท ลดลงจากเดือนก่อนหน้า 4.09 หมื่นล้านบาท แบ่งเป็นหนี้รัฐบาล 4.47 ล้านล้านบาท ลดลง 1.83 หมื่นล้านบาท หนี้รัฐวิสาหกิจที่ไม่ใช่สถาบันการเงิน 9.79 แสนล้านบาท ลดลง 5,463 ล้านบาท หนี้รัฐวิสาหกิจที่เป็นสถาบันการเงิน 4.7 แสนล้านบาท ลดลง 1.63 หมื่นล้านบาท และหนี้หน่วยงานรัฐ 2.04 หมื่นล้านบาท ลดลง 843 ล้านบาท